Tej cyetz Jesús,
e xiꞌ tkbaꞌntlxin cye t-xnakꞌatzxin:
—Cxeꞌl nkbaꞌna jun techel cyey.
Inayena tisen jun jaxxix tken loꞌpj te uva.
Bix Nmana taaw tken uva.
Bix ejeeꞌy tisen kej tkꞌab toc wiꞌja.
Kej tkꞌab uva toc wiꞌja,
ka min ma cyakꞌ twitz,
qꞌueleltzen ttxꞌoman Nmana wiꞌja.
Pero kej tkꞌab at twitz,
qꞌuelel tiiꞌn Nmana ttzkijil cyiꞌj,
tuꞌntzen toc mas twitz.
Ejeeꞌy tisen kej tkꞌab baꞌn,
cuma ma chi cyaja sak tuꞌnj yol ma txiꞌ nkbaꞌna cyey.
Cykꞌoꞌnc cyipena tiꞌj tuꞌn cytena junx wuyena,
tuꞌntzen ntena junx cyuyey.
Jun tkꞌab loꞌpj,
ka yaaꞌn toc tiꞌ tken,
mlay takꞌ twitz.
Bix jax juꞌx cyey,
mintiiꞌ baꞌn cbinel cyuꞌna ka min ma chi cyaja junx wuyena.
Inayen weja tken uva.
Cyey,
tkꞌab uvakey.
Ka junx chi temela wuyena,
tuꞌntzen junx ntena cyuyey,
nim cbinel cyuꞌna.
Pero ka ma chi eꞌlkey wiꞌja,
mintiiꞌ cbinel cyuꞌna.
Alcyej xjal yaaꞌn toc wiꞌja,
juꞌtzen ctemela tisen jun tkꞌab loꞌpj ka min takꞌ twitz.
Nuk qꞌuelex xeꞌt tkꞌab,
bix ctzkiꞌl.
Bix cꞌajbel nuk tuꞌn tocx cykꞌoꞌn xjal tuj kꞌakꞌ,
tuꞌntzen tbaj tzꞌeyꞌ.
Ka junxkey wuyena,
bix ka ma cyaj nyola tuj cyanema,
alcyej ma txiꞌ cykanena te Nmana,
ctzaal tkꞌoꞌnxin cyey.
Oj t-xiꞌ cyyeecꞌana ka ncheꞌx lpey wiꞌja tuꞌnj nim cbinel cyuꞌna,
cjaweltzen nimset tbi Nmana.
Tisen ma tzꞌoc wakꞌa te Nmana,
juꞌxse weya,
ma tzꞌoc cyakꞌa weya.
Juꞌ tzunj,
miꞌn chi eꞌlkey tiꞌj tkꞌakꞌbil ncꞌuꞌja cyiꞌja.
Ka ma cybiy nyola,
juꞌtzen chi yeecꞌala n-oc wakꞌa cyey,
tisenx ma txiꞌ nyeecꞌana n-oc takꞌ Nmana weya tuꞌnj e nbiya tyol.
Ka ma tzꞌoc cybiꞌna kej yol lu ma txiꞌ nkbaꞌna cyey,
chi tzalajela tisen weya nchin tzalaj.
Waja tuꞌn tten jun cytzalajebla jawnex.
Cxeꞌl nkꞌoꞌna juntl yol cyey.
Cꞌoquel cyakꞌ cyuyey cyey,
tisen ma tzꞌoc cyakꞌa weya.
Mlay txiꞌ tyeecꞌan jun xjal jun tkꞌakꞌbil tcꞌuꞌj mas jawnex twitzj tuꞌn t-xiꞌ tkꞌon tiib tuꞌn tcyim,
tuꞌn tclet jun tuya tuꞌn.
Cyey,
wuyakey ka ma cybiy nyola.
Miꞌn tzꞌoc nkꞌoꞌntla cybiy nuk akꞌanal,
cuma min tzꞌel tniyꞌ jun akꞌanal tiꞌj ti niyꞌ tuj tcꞌuꞌj tpatrón.
Cꞌoquel nkꞌoꞌntla cybiy wuyena,
cuma cykilca ma tzaj tkbaꞌn Nmana weya,
ma txiꞌ nkbaꞌna cyey,
tuꞌntzen tel cyniꞌya tiꞌj ti niyꞌ tuj tcꞌuꞌjxin.
Yaaꞌn ejeeꞌy e kbante tuꞌn cyakꞌanana junx wuyena,
sino inayena e jaw scyꞌonte cyey,
bix ma txiꞌ nkꞌoꞌna cyaakꞌena,
jaj tuꞌn cyxiꞌy kbalte cye xjal tuꞌn cyocslan wiꞌja.
Jaj akꞌuntl lu tisen jun awal mlay cub baj.
Bix cuma ma txiꞌ nkꞌoꞌna ja cyaakꞌena lu,
juꞌ tzunj alcyej cxeꞌl cykanena te Nmana,
ctzaal tkꞌoꞌnxin cyey.
Juntl maj cxeꞌl nkbaꞌna cyey,
tuꞌn cybintey nyola,
cꞌoquel cyakꞌ cyiiba cyey.